**Utdanningsforbundet Vega**

**Styret**

**Vega kommunestyre**

**Skolefaglig og barnehagefaglig ansvarlig**

**Rektor**

**Bekymring vedr. personalsituasjon ved Vega Barne- og ungdomsskole og Vega barnehage.**

Styret i Utdanningsforbundet Vega vedtok 25. oktober å rette nok en henvendelse til skole- og barnehageeier vedr. personalsituasjonen ved skolen. Vi viser for øvrig til vår henvendelse juni 2021.

I vår var vi en situasjon hvor 7 ansatte søkte seg bort fra undervisningsstillinger ved skolen. 3 ansatte gikk over i andre stillinger i tillegg til at 2 ansatte gikk av med pensjon. Det lyktes imidlertid ikke å rekruttere kvalifisert personell i alle stillingene. Noe som medførte at det ble midlertidig ansatt ufaglærte lærere.

I høst opplever vi fortsatt at der er ansatte som søker andre stillinger, 2 ansatte går av med pensjon og vi har i tillegg et svært høyt sykefravær. Det er videre ei stor utfordring å skaffe nødvendige vikarer. Vega kommune har over mange år vært i den heldige situasjon at vi har hatt godt kvalifiserte lærer i skolen. Slik er ikke situasjonen i dag.

Etter at barnehagen nå en periode har hatt nok personale til å innfri bemannings-normen, har to ansatte nå sluttet. Det er også signaler om at det er flere ansatte som vurderer det samme. Barnehagen har også et høyt sykefravær og opplever utfordringer med å skaffe vikarer.

Konsekvensen av den beskrevne situasjon er at elevene i skolen ofte mottar undervisning av ufaglærte og stadig nye voksne, noe som vil kunne påvirke elevenes resultater. Elever med spesialpedagogiske behov får ikke innfridd sine vedtak om spesialundervisning. Situasjonen er nå så marginal at siste uken har det vært elever som måtte være hjemme grunnet mangel på personell. Det høye sykefraværet i skolen og i barnehagen, som har vart over tid, påfører arbeidstakerne og ledelsen ved skolen/ barnehagen stor belastning som igjen får konsekvenser for arbeidsmiljøet.

Kommunen har startet opp arbeidet med å få på plass en strategisk plan for kompetanse og rekruttering i kommunen. Det ser vi svært positivt på. Tiltaksdelen i denne planen er tenkt ferdigstilt til neste sommer. Noe som på sikt vil kunne bli et viktig verktøy for å beholde og rekruttere nødvendig kompetanse i kommunen. Men slik situasjonen er nå i skolen og i barnehagen, vurderer vi at hverken elever/ barn eller ansatte har tid til å vente på ferdigstillelse av denne planen. Personalsituasjonen er nå så marginal at vi mener at det krever tiltak nå dersom Vega kommune skal kunne tilby et forsvarlig skole- og barnehagetilbud for alle elever og barn, samt kunne gi et godt arbeidsmiljø for ansatte.

Vi ber om at skole- og barnehageeier gjennomfører en kartlegging og analyse av våre utfordringer umiddelbart. Det bør gjennomføres arbeidsmiljøundersøkelser, videre se på hva vi kan gjøre for å beholde våre dyktige medarbeidere, kvalitetssikre oppfølging og tilbakeføring av sykemeldte, samt vurdere tiltak for å rekruttere kvalifiserte lærere i skolen og i barnehagen. Våre tillitsvalgte ønsker å bidra i dette arbeidet.

Vi ser fram til et positivt svar.

Vega, 28. oktober 2021

Med hilsen

For Styret Utdanningsforbundet Vega

Leder Line Lorentsen